Smernica Komisie 96/37/ES
zo 17. júna 1996,
ktorou sa prispôsobuje technickému pokroku smernica Rady 74/408/EHS, ktorá sa týka vnútorného zariadenia motorových vozidiel (pevnosť sedadiel a ich uchytenie)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových vozidiel a ich prípojných vozidiel [1], naposledy zmenenú a doplnenú smernicou Komisie 95/54/ES [2], najmä na jej článok 13 ods. 2,
so zreteľom na smernicu Rady 74/408/EHS z 22. júla 1974 o aproximácii právnych predpisov členských štátov o vnútornom zariadení motorových vozidiel (pevnosť sedadiel a ich uchytenie) [3], naposledy zmenenú a doplnenú smernicou Komisie 81/577/ES [4], najmä na jej článok 5,
keďže smernica 74/408/EHS je jednou zo samostatných smerníc postupu EHS typového schvaľovania ustanoveného v smernici 70/156/EHS; keďže z toho dôvodu ustanovenia smernice 70/156/EHS, ktoré sa týkajú systémov vozidla, komponentov a samostatných technických jednotiek platia pre túto smernicu;
keďže najmä články 3 ods. 4 a 4 ods. 3 smernice 70/156/EHS si vyžadujú, aby bol ku každej samostatnej smernici priložený informačný dokument obsahujúci príslušné body prílohy I k uvedenej smernici a tiež osvedčenie o typovom schválení podľa prílohy VI k nej, aby mohlo byť typové schvaľovanie spracovávané na počítači;
keďže na základe technického pokroku je teraz možné zvýšiť ochranu cestujúcich v motorových vozidlách vzhľadom na pevnosť sedadiel a opierky hlavy tým, že sa bude vyžadovať zhoda s technickými požiadavkami predpisu Európskej hospodárskej komisie Spojených národov 17.04, najmä výškou opierok hlavy, ktorá sa predpokladá pre 05 sériu zmien a doplnkov tohto predpisu;
keďže je tiež možné požadovať montáž hlavových opierok montovaných na krajné predné sedadlá vo vozidlách kategórie M1, N1 a M2, s celkovou hmotnosťou nepresahujúcou 3500 kg tak, aby sa minimalizovalo riziko poranenia krku pri náraze zozadu;
keďže postup stanovenia bodu H sedadla je daný v prílohe III k smernici Rady 77/649/EHS [5], naposledy zmenenej a doplnenej smernicou Komisie 90/630/EHS [6], a preto nie je potrebné znovu uvádzať tento postup v tejto smernici; keďže sa odkazuje na smernicu Rady 74/60/EHS [7], naposledy zmenenú a doplnenú smernicou Komisie 78/632/EHS [8], a na smernicu Rady 78/932/EHS [9];
keďže by sa malo v budúcnosti uvažovať s ďalšími požiadavkami na pevnosť sedadiel špecifickými pre vozidlá kategórie M2 vychádzajúc zo skúseností a výskumu nehôd. Keďže by sa malo v budúcnosti uvažovať s vývojom požiadaviek na vlastnosti sedadiel podrobených spojenému zaťaženiu zadržiavaného cestujúceho a nezadržiavaného cestujúceho sediaceho vzadu; keďže by sa mal v nasledujúcich dvoch rokoch zahájiť výskumný program týkajúci sa postupu statického testu sedadla, ktorý by zabezpečil ekvivalentnú úroveň bezpečnosti v porovnaní s existujúcim dynamickým testom;
keďže by sa malo v budúcnosti uvažovať o ďalšom zvýšení ochrany poskytovanej opierkami hlavy, vychádzajúc z prieskumu vzoriek poranení, vrátane zavedenia poranenia krku ako silového kritéria, založeného na využití testovacej figuríny Hybrid III;
keďže nadobudnutím účinnosti zmeny a doplnku smernice Rady 77/541/EHS [10], naposledy zmenenej a doplnenej smernicou Komisie 90/628/EHS [11], sa požiadavka na sedadlové pásy vo vozidlách kategórie M2 a M3, stáva závislou na prispôsobení smernice Rady 76/115/EHS [12], naposledy zmenenej a doplnenej smernicou Komisie 90/629/EHS [13] o ukotveniach sedadlových pásov a tejto smernice o pevnosti sedadiel, technickému pokroku;
keďže ustanovenia tejto smernice sú v súlade so stanoviskom Výboru pre prispôsobenie sa technickému pokroku, ktorý bol založený smernicou 70/156/EHS,
PRIJALA TÚTO SMERNICU:
Článok 1
1. Názov smernice 74/408/EHS sa mení a dopĺňa takto: "smernica Rady 74/408/EHS, ktorá sa týka motorových vozidiel vzhľadom na sedadlá, ich ukotvenia a hlavové opierky."
2. Články smernice 74/408/EHS sa menia a dopĺňajú takto:
(1) Článok 1 na konci znie: "…s výnimkou vozidiel, ktoré sa pohybujú po koľajniciach, poľnohospodárskych a lesných traktorov a mobilných strojov.";
(2) Článok 2 znie: "… z dôvodov, ktoré sa týkajú pevnosti sedadiel alebo ich ukotvenia, alebo udeliť EHS typové schválenie alebo vnútroštátne typové schválenie sedadiel z dôvodov, ktoré sa týkajú ich pevnosti a schopnosti ochrany cestujúceho, ak tieto spĺňajú požiadavky uvedené v prílohách II a III, keď vozidlo patrí do kategórie M a je vybavené sedadlovými pásmi, a požiadavky uvedené v prílohe IV, ak vozidlo patrí do kategórie M2 alebo M3, ktoré nie sú vybavené sedadlovými pásmi, alebo do kategórie N. Kategórie vozidiel sú definované v prílohe IIA k smernici 70/156/EHS.";
(3) Článok 3 znie: "…z dôvodov týkajúcich sa pevnosti sedadiel alebo ich ukotvenia, alebo zakázať predaj, uvedenie do prevádzky alebo používanie akýchkoľvek sedadiel z dôvodov týkajúcich sa ich pevnosti a schopnosti ochrany cestujúceho, ak tieto spĺňajú požiadavky uvedené v príslušných prílohách, v závislosti na kategórii, do ktorej vozidlo patrí podľa článku 2.";
(4) V článku 4 sa výraz "v bode 2.2 prílohy I" nahrádza podľa potreby výrazom "v bode 2.2 prílohy II", "v bode 2.3 prílohy III" alebo "v bode 2.4 prílohy III".;
(5) V článku 5 sa výraz "príloh I až IV" nahrádza výrazom "príloh".
3. Prílohy k smernici 74/408/EHS sa týmto menia a dopĺňajú v súlade s prílohou k tejto smernici.
Článok 2
1. S účinnosťou od 1. januára 1997 žiadny členský štát nesmie z dôvodov týkajúcich sa sedadiel, ukotvenia a opierok hlavy:
- odmietnuť udelenie ES typového schválenia, alebo vnútroštátneho typového schválenia typu motorového vozidla alebo typu sedadla, alebo
- zakázať registráciu, predaj alebo uvedenie vozidiel do prevádzky, alebo predaj alebo uvedenie sedadiel do prevádzky,
ak sedadlá, ich ukotvenia a hlavové opierky spĺňajú požiadavky smernice 74/408/EHS v znení tejto smernice.
2. S účinnosťou od 1. októbra 1999 pre vozidlá kategórie M2 s maximálnou hmotnosťou nepresahujúcou 3500 kg a pre všetky ostatné vozidlá od 1. októbra 1997, členské štáty:
- nesmú naďalej udeľovať ES typové schválenie, a
- môžu odmietnuť udeliť vnútroštátne typové schválenie,
pre typ vozidla, z dôvodov, ktoré sa týkajú sedadiel, ich ukotvenia a hlavových opierok, a pre typ sedadla, ak nie sú splnené požiadavky smernice 74/408/EHS v znení tejto smernice.
3. S účinnosťou od 1. októbra 2001 pre vozidlá kategórie M2 s maximálnou hmotnosťou nepresahujúcou 3500 kg a pre všetky ostatné vozidlá kategórie M a N1 od 1. októbra 1999, členské štáty:
- považujú osvedčenia o zhode, ktoré sprevádzajú nové vozidlá v súlade s ustanoveniami smernice 70/156/EHS, za neplatné na účely článku 7 ods. 1 uvedenej smernice,
- môžu odmietnuť registráciu, predaj alebo uvedenie do prevádzky nových vozidiel, ku ktorým nie je priložené osvedčenie o zhode v súlade so smernicou 70/156/EHS,
- môžu zamietnuť predaj alebo uvedenie nových sedadiel do činnosti,
z dôvodov týkajúcich sa ich sedadiel, ukotvenia a hlavových opierok, ak nie sú splnené požiadavky smernice 74/408/EHS v znení tejto smernice.
4. S účinnosťou od 1. októbra 1999 sú požiadavky smernice 74/408/EHS, v znení tejto smernice a týkajúce sa sedadiel ako komponentov, uplatniteľné na účely článku 7 ods. 2 smernice 70/156/EHS.
Článok 3
V priebehu dvoch rokov od dátumu uvedeného v článku 4, Komisia preveruje nasledovné problémy:
- ekvivalentnosť statického testovania sedadla na účely prílohy III,
- požiadavky na hlavové opierky na účely prílohy II,
- špecifické požiadavky na pevnosť sedadiel pre vozidlá kategórie M2,
- pevnostné požiadavky na sedadlá vystavené kombinovanému zaťaženiu,
- použiteľnosť sedadlových pásov pre bočne orientované sedadlá.
Na základe výsledkov tejto revízie môže byť navrhnutá ďalšia zmena a doplnok smernice, v súlade s postupom ustanoveným v článku 13 smernice 70/156/EHS.
Článok 4
1. Členské štáty najneskôr do 31. decembra 1996 uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou a bezodkladne o tom informujú Komisiu.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 5
Táto smernica nadobúda účinnosť 20. deň po jej uverejnení v Úradnom vestníku Európskych spoločenstiev.
Článok 6
Táto smernica je adresovaná členským štátom.
V Bruseli 17. júna 1996